Qedani Mahlangu sal volgende jaar oor Esidimeni getuigQedani Mahlangu, voormalige LUR vir gesondheid in Gauteng. Foto: ANA Qedani Mahlangu, voormalige LUR vir gesondheid, sal na verwagting eers in Januarie 2018 getuig tydens die Life Esidimeni-arbitrasieverhoor, weens haar voortgesette studies in Engeland. Haar prokureur, Angelo Christophorou van Biccari Bollo Mariano (BBM)-prokureursfirma, het Vrydag gesê Mahlangu sal van 22 – 26 Januarie getuig. “Ons onderneem, namens ons kliënt, dat sy bereidwillig is om die verhoor by te woon. Ons het ook ingestem dat die dagvaarding vir die betrokke datums op haar adres in Bedfordview bedien kan word.” Staatsprokureur Tebogo Hutamo het aanvanklik aangekondig dat “alles gedoen sal word” om seker te maak dat Mahlangu vandeesmaand nog sal getuig sodra ŉ dagvaarding bedien is, sodat sy self antwoorde kan gee by die verhoor wat ondersoek instel nadat meer as 140 psigiatriese pasiënte gesterf het toe hulle van Life Esidimeni na ongelisensieerde NRO’s oorgeplaas is. Hutamo het aangedui hulle sukkel om Mahlangu te vind, sodat die dagvaarding bedien kan word. Sy het geregistreer om haar studies voort te sit by ŉ universiteit in Engeland, het Hutamo aan die verhoor verduidelik. Die voormalige LUR het gekies om BBM-prokureurs aan te stel om haar te verteenwoordig. Christophorou het gesê sy kliënt kan nie hierdie jaar getuig nie, omdat sy besig is met haar studies by Global Banking School, deel van die Universiteit van Bedfordshire. “Ons kliënt is gereigstreer vir ŉ meestersgraad in sakeadministrasie aan die Universiteit van Bedfordshire in Londen. Sy het reeds ŉ privaat ekwiteitsmodule afgehandel en is besig met ŉ strategie- en wêreldwye mededingingsomgewingsmodule wat sy vandeesmaand (November) sal afhandel.” Sy sal daarna met nóg ŉ module begin wat sy op 15 Januarie sal afhandel, het hy gesê. Wat betref Mahlangu se beweerde skorsing by die universiteit in die lig van die Life Esidimeni-tragedie, het Christophorou gesê ŉ appèlproses duur voort. “Ons is van mening dat die skorsing verkeerd en onwettig was en ons doen stappe om dit terug te trek. Sy sal dus, ondanks die skorsing, haar module op 15 Januarie afhandel en dan op die betrokke datums voor die arbitrasieverhoor verskyn.” Die universiteit het gesê hy het Mahlangu geskors weens die “ernstige bewerings” wat sy in Suid-Afrika in die gesig staar. Mahlangu word daarvan beskuldig dat sy verantwoordelik is vir die oorplasing van die pasiënte waarna 143 gesterf het weens verhongering en verwaarlosing. Sy het haar bedanking ingedien toe die tragedie aan die lig gekom het. Mahlangu het intussen self op mediaberigte reageer. “Dit is heeltemal vals dat ek geweier of weggehardloop het van die Esidimeni-arbitrasieverhoor. Ek het van die begin af aan die owerhede dit duidelik gemaak dat ek beskikbaar is om voor die verhoor te verskyn. Ek het nie ŉ dagvaarding nodig nie.” In ŉ verklaring, wat namens haar uitgereik is deur Decode Public Relations gebaseer in Sandton, het die voormalige LUR gesê: “Enigiemand wat weet hoe universiteite werk, weet dat die beplanning en aansoek vir studies plaasvind nog lank voor mens na die betrokke instansie kan reis. Die bewering dat ek my studies gebruik het om aanspreeklikheid te ontduik, is vals.” Sy het gesê dit is duidelik dat hierdie valse bewerings ten doel het om voor te stel dat sy nie verbind is tot die beginsels van aanspreeklikheid of deursigtigheid nie. “Die berigte is só geskryf dat dit gelyk het of ek ŉ voortvlugtige van een of ander aard is.” Die dodetal in die Esidimeni-tragedie is Vrydag van 141 tot 143 aangepas.